
ΔΕΛΤΙΟ ΤΥΠΟΥ

Στελέχη του Λ.Σ. στην 37η αποστολή «Σταγόνα Αγάπης» του «Ναυτίλου» στους Λειψούς

Με μια σημαντική και πρωτοποριακή προσθήκη ολοκληρώθηκε η 37η εθελοντική αποστολή «Σταγόνα Αγάπης» στο Αιγαίο που διοργάνωσε η Λέσχη Φουσκωτών Σκαφών «Ναυτίλος» στους Λειψούς, από τις 8 έως τις 11 Οκτωβρίου 2026. Παρά το γεγονός ότι πρόκειται για την 37η κατά σειρά αποστολή της Λέσχης, για πρώτη φορά εντάχθηκε ενεργά και ουσιαστικά η συμμετοχή στελεχών του Λιμενικού Σώματος, κατόπιν συντονισμένων επαφών του Δ.Σ. του «Ναυτίλου» με το Υπουργείο Ναυτιλίας.
Στο πλαίσιο αυτής της συνεργασίας, τα διακεκριμένα στελέχη του Σώματος – τα οποία είναι ταυτόχρονα Ολυμπιονίκες και Παγκόσμιοι Πρωταθλητές – επισκέφθηκαν τα σχολεία του ακριτικού νησιού. Μίλησαν στους μαθητές για τα αθλητικά ιδεώδη, την αξία του αθλητισμού και τόνισαν πόσο σημαντική είναι η πρόληψη και η διατήρηση της καλής υγείας, επισημαίνοντας ότι η γύμναση του σώματος αποτελεί έναν εξίσου θεμελιώδη τρόπο πρόληψης. 
Στην αποστολή και στις δράσεις συμμετείχαν:
 Γεωργία Χειμώνα (Αντιπλοίαρχος Λ.Σ.-Παγκόσμια Πρωταθλήτρια Ιστιοπλοΐας),
 Γεωργία Ελληνάκη (Αντιπλοίαρχος Λ.Σ.-Αργυρή Ολυμπιονίκης Υδατοσφαίρισης 2004),
Χρήστος Πολυχρονίου (Σημαιοφόρος Λ.Σ.-Πρωταθλητής Σφυροβολίας & Προπονητής Στίβου)
 (Στην αποστολή συμμετείχε τιμητικά και η Αντιπλοίαρχος του ΠΝ Αντιγόνη Ρουμπέση, Αργυρή Ολυμπιονίκης Υδατοσφαίρισης 2004).
Τα στελέχη παρουσίασαν στα παιδιά το εγκεκριμένο πρόγραμμα του Υπουργείου «Μαθαίνω να παίζω - Μαθαίνω να ζω», εμπνέοντας τη νέα γενιά με τις αξίες της άθλησης, της πειθαρχίας και της ευγενούς άμιλλας.
Παράλληλα με τις σχολικές δράσεις, η αποστολή διατήρησε τον καθιερωμένο κοινωνικό της χαρακτήρα. Με τη συμμετοχή των σκαφών του «Ναυτίλου», οργανώθηκαν δωρεάν ιατρεία από εθελοντές ιατρούς διαφόρων ειδικοτήτων, προσφέροντας πολύτιμες υπηρεσίες υγείας και πλήθος ιατρικών πράξεων στους κατοίκους του νησιού. Επιπλέον, πραγματοποιήθηκαν εκπαιδευτικά σεμινάρια πρώτων βοηθειών και μεθόδων ΚΑΡΠΑ για τη μαθητική κοινότητα και τους κατοίκους.
Αυτή η εξαιρετικά επιτυχημένη συνεργασία και η προσφορά προς το ακριτικό νησί άφησαν το στίγμα τους, με τα μέλη της αποστολής να ανανεώνουν ήδη το ραντεβού τους για την επόμενη εθελοντική δράση.

